**O b r a z l o ž e nj e**

**Nacrta Plana razvoja Općine do 2027. godine na temelju koncepta „pametna općina“**

Plan razvoja Općine do 2027. godine na temelju koncepta „pametna općina“ (dalje u tekstu: Plan razvoja) predstavlja dugoročni plan mobilizacije svih potencijala prema ostvarivanju dugoročne vizije i razvojnih prioriteta. Principi na kojima će Općina graditi svoj razvoj i napredak su: „pametna općina“; „pametno gospodarstvo“ i održivi razvoj. Kapital Općine, fiskalni kapacitet s kojim Općina raspolaže i potpore iz ESI fondova, Općina (kao jedinica lokalne samouprave) iskoristit će za ulaganja u razvojne projekte koje će pokretati samostalno i u suradnji s privatnim investitorima kako bi se ostvarili glavni razvojni ciljevi u razdoblju do 2027. godine.

Na temelju analize sadašnjeg stanja, raspoloživih razvojnih potencijala i definiranih razvojnih potreba, Planom razvoja Općine na temelju koncepta „pametna općina“ definiraju se sljedeći razvojni prioriteti, odnosno područja djelovanja:

1. **Gospodarstvo, poljoprivreda i radna mjesta**, gdje je potrebno vršiti intervencije kako bi se potaknulo:

− unapređenje socio-ekonomskog razvoja;

− razvoj „pametne poljoprivrede“;

− izgradnju smještajnih kapaciteta i razvoj prepoznatljivog turističkog proizvoda;

− razvoj poduzetništva.

Unutar ovog područja djelovanja nastoji se pristupiti:

1. izgradnji i opremanju poduzetničkog inkubatora, smještenog u samostojećoj građevini, u skladu s III. izmjenama i dopunama PPUO Hercegovac;
2. osnivanju centra kompetencija za pametnu poljoprivredu unutar poduzetničkog inkubatora;
3. organiziranju radionica u svrhu unapređivanja kompetencija OPG-a u području agro-turizma,
4. aktivnostima poticanja ulaganja stanovnika Općine u razvoj turističkih smještajnih kapaciteta u domaćinstvu i ugostiteljske ponude – obuhvaća skupinu objekti u domaćinstvu i skupinu ostali ugostiteljski objekti za smještaj, a poticat će razvoj turističko – ugostiteljske ponude primjerene trendovima u turističkoj potražnji;
5. izgradnji lokalnih postrojenja za skladištenje i preradu proizvoda biljnog ili životinjskog podrijetla.

2. **Obrazovanje, sport, kultura i uvjeti života**, gdje je potrebno vršiti intervencije kako bi se potaknulo:

− razvoj srednjeg strukovnog, cjeloživotnog i digitalnog obrazovanja;

− izgradnju kulturne i društvene infrastrukture;

− obnovu kuća i razvoj socijalnog stanovanja;

− revitalizaciju Općine.

Unutar ovog područja djelovanja nastoji se pristupiti:

1. osnivanju centra digitalnog i cjeloživotnog obrazovanja smještenog u samostojećoj građevini (postojećoj ili novoizgrađenoj), u skladu s III. izmjenama i dopunama PPUO Hercegovac;
2. urbana revitalizacija središta općine;
3. uljepšavanju i održavanju javnih i zelenih površina kroz hortikulturne radove;
4. razvoju kulturne infrastrukture kroz aktivnosti poticanja razvoja „žive“ kulture i osiguravanje zajedničkih prostora rekreativno-kulturne namjene smještenih u samostojećoj građevini (postojećoj ili novoizgrađenoj), u skladu s III. izmjenama i dopunama PPUO Hercegovac;
5. uređenje sportske infrastrukture, odnosno razvoju sportskog i rekreacijskog centra površine do 5 ha.

3. **Općinska uprava i ruralne usluge**, gdje je potrebno vršiti intervencije kako bi se potaknulo:

− digitalizaciju općinske uprave;

− unapređenje zdravstvenih i socijalnih usluga;

− razvoj komunalnih usluga i lokalne mobilnosti;

− unapređenje vidljivosti Općine kroz suradnju s JLS u okruženju, ali i inozemstvu (primjerice Češka).

Unutar ovog područja djelovanja nastoji se pristupiti:

1. digitalizacija općinske uprave;
2. izgradnji središnjeg centra za pružanje ruralnih usluga, smještenog u samostojećoj građevini (postojećoj ili novoizgrađenoj), u skladu s III. izmjenama i dopunama PPUO Hercegovac;
3. unapređenju i digitalizaciji komunalnih usluga;
4. razvoju „pametne“ zdravstvene i socijalne skrbi;
5. izgradnji općinskih stanova – smještenih u samostojećoj građevini (postojećoj ili novoizgrađenoj), u skladu s III. izmjenama i dopunama PPUO Hercegovac.

4. **Prostor, okoliš i energija**, gdje je potrebno vršiti intervencije kako bi se potaknulo:

− pristupanje prostornom planiranju uz uvažavanje načela „pametnog“ razvoja;

− unapređenje zaštite okoliša;

− razvoj proizvodnje energije iz obnovljivih izvora (bio-mase).

Unutar ovog područja djelovanja nastoji se pristupiti:

1. razvoju sustava odvodnje i pročistača voda u naseljima u Općini prema projektu „vodno-komunalna infrastruktura aglomeracija Garešnica i Hercegovac“
2. unapređenju sustava zaštite okoliša – poticanje odvojenog prikupljanja otpada;
3. izgradnji kapaciteta za proizvodnju energije iz obnovljivih izvora.

Statutom Općine Hercegovac (Službeni glasnik Općine Hercegovac, broj 1/18 i 6/18), člankom 30. propisano je da Općinsko vijeće Općine Hercegovac donosi odluke i druge opće akte koji su mu stavljeni u djelokrug zakonom i podzakonskim aktima.

 Plan razvoja je planski dokument kojim se utvrđuju ciljevi i prioriteti razvoja Općine Hercegovac, a obuhvaća analizu postojećeg stanja, kao i smjernice razvoja različitih sektora i djelatnosti na području Općine (gospodarstvo, poljoprivreda, radna mjesta, obrazovanje, kultura, uvjeti života, općinska uprava, ruralne usluge, prostor, okoliš i energija). Plan će dati odgovore na pitanja u kojem smjeru treba ići razvoj Općine i na koji način ga ostvariti te dati sliku o potrebama svih subjekata i skupina u društvu.

 Opći akt se donosi i usvaja na vrlo formalan način propisan Zakonom o pravu na pristup informacijama (Narodne novine, broj 25/13, 85/15). Prema članku 11. istoga Zakona, jedinice lokalne i područne (regionalne) samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba.

Savjetovanje s javnošću započeti će internetskom objavom nacrta Plana razvoja na službenim web stranicama Općine Hercegovac [www.opcinahercegovac.hr](http://www.opcinahercegovac.hr).

Nakon provedenog savjetovanja s javnošću, izrade izvješća o provedenom savjetovanju sa zainteresiranom javnošću te prihvaćanja ili odbijanja prijedloga i mišljenja, nacrt Plana razvoja Općine do 2027. godine na temelju koncepta „pametna općina“ uputit će se na donošenje Općinskom vijeću Općine Hercegovac.